*Likumprojekts*

**Grozījumi Būvniecības likumā**

Izdarīt Būvniecības likumā (Latvijas Vēstnesis, 2013, 146. nr.; 2014, 21., 84., 140. nr.; 2015, 122., 251. nr.; 2016, 241. nr.; 2017, 128. nr.; 2019, 41. nr.) šādus grozījumus:

1. 1. pantā:

izteikt 1. punktu šādā redakcijā:

“1) būvatļauja – administratīvais akts ar nosacījumiem būvniecības ieceres realizācijai dabā;”;

izteikt 3. punktu šādā redakcijā:

“3) būve — būvdarbos radusies ar zemi vai gultni saistīta ķermeniska lieta (ēka vai inženierbūve), kurai ir nosakāms būves lietošanas veids;”;

izteikt 13. punktu šādā redakcijā:

“13) būvprojektēšanas dokumentācija – informācijas kopums, kas satur grafisko, teksta un citu informāciju par būvniecības ieceri, tai skaitā būves vai tās piederumu raksturlielumiem;”;

papildināt ar 14., 15., 16., 17., 18., 19., 20., 21. un 22. punktu šādā redakcijā:

“14) būvniecības dokumenti – būvprojektēšanas dokumentācija un informācija par būvdarbu gaitu (piemēram, būvdarbu žurnāls, segto darbu pieņemšanas akts);

15) būvniecības procesa dalībnieks – būvniecības ierosinātājs, būvprojektēšanas veicējs, būvdarbu veicējs, autoruzraudzības veicējs, būvuzraudzības veicējs vai būvekspertīzes veicējs;

16) būvniecības ierosinātājs – persona, kura vispārīgajos būvnoteikumos noteiktajā kārtībā var ierosināt vai ir ierosinājusi būvniecību, vai viņas tiesību pārņēmējs;

17) būvprojektēšanas veicējs – būvspeciālists vai būvkomersants, kurš ir noslēdzis rakstveida līgumu par projektēšanu vai savām vajadzībām veic būvprojektēšanas dokumentācijas vai to izmaiņu izstrādāšanu (projektēšanu), kā arī būvniecības ierosinātājs, kurš speciālajos būvnoteikumos noteiktajos gadījumos savām vajadzībām veic būvprojektēšanas dokumentācijas vai to izmaiņu izstrādāšanu;

18) būvdarbu veicējs – būvkomersants, kas veic būvdarbus savām vajadzībām vai kas veic būvdarbus, pamatojoties uz noslēgto rakstveida līgumu ar būvniecības ierosinātāju vai citu personu, vai būvētājs;

19) būvētājs – fiziska persona, zemnieku vai zvejnieku saimniecība – zemes vai būves īpašnieks vai tiesiskais valdītājs, kas speciālajos būvnoteikumos noteiktajos gadījumos savām vajadzībām pats organizē būvdarbus un piedalās tajos, kā arī Aizsardzības ministrijas valdījumā esošajos īpašumos speciālajos būvnoteikumos noteiktajos gadījumos ārvalstu bruņoto spēku vienība vai tās uzņēmējs, kas saskaņā ar starptautisku līgumu uzturas Latvijas Republikā, vai Nacionālie bruņotie spēki;

20) autoruzraudzības veicējs – būvspeciālists vai būvkomersants, kurš ir noslēdzis rakstveida līgumu par autoruzraudzību, vai pēc savas izvēles veic autoruzraudzību;

21) būvuzraudzības veicējs – būvspeciālists, kurš veic būvuzraudzību pamatojoties uz noslēgto rakstveida līgumu ar būvniecības ierosinātāju vai uz būvniecības ierosinātāja (darba devēja) rīkojumu būvnoteikumos noteiktajos gadījumos, vai būvkomersants, kurš veic būvuzraudzību, pamatojoties uz noslēgto rakstveida līgumu ar būvniecības ierosinātāju;

22) būvekspertīzes veicējs – būvspeciālists vai būvkomersants, kurš veic būvekspertīzi būvniecības dokumentiem vai būvei, pamatojoties uz noslēgto rakstveida līgumu ar būvekspertīzes pasūtītāju.”.

2. Aizstāt visā likumā vārdus “būvniecības ieceres dokumentācija” (attiecīgā locījumā) ar vārdiem “būvprojektēšanas dokumentācija” (attiecīgā locījumā).

3. Aizstāt 6. panta ceturtajā daļā vārdus un skaitļus “12. panta trešās daļas 1., 3., 4., 5., 5.1, 5.2, 6., 7., 9. un 10. punktā noteiktās būvvaldes funkcijas, piemēro likumā” ar vārdiem un skaitli “12. pantā noteiktās būvvaldes funkcijas, piemēro būvniecības jomas normatīvajos aktos”.

4. 6.1 pantā:

izteikt pirmās daļas 1. punkta “a” apakšpunktu šādā redakcijā:

“a) trešās grupas publiskas ēkas (turpmāk – publiskas ēkas), ja būvdarbu veikšanai ir nepieciešama būvatļauja;”;

aizstāt pirmās daļas 1. punkta “b” apakšpunktā vārdus “Par ietekmes uz vidi novērtēšanu” ar vārdiem “Par ietekmes uz vidi novērtējumu”;

izslēgt pirmās daļas 1. punkta “c” apakšpunktu;

izteikt pirmās daļas 1.1 punktu šādā redakcijā:

“11) pilda šajā likumā un citos būvniecības jomas normatīvajos aktos noteiktās būvvaldes funkcijas attiecībā uz:

a) Aizsardzības ministrijas, tās padotības iestādes vai Nacionālo bruņoto spēku vajadzībām nepieciešamo būvju būvniecību Aizsardzības ministrijas valdījumā vai turējumā esošajā nekustamajā īpašumā;

b) būvju būvniecību Latvijas Republikas iekšējās jūras ūdeņos, teritoriālajā jūrā un ekskluzīvajā ekonomiskajā zonā;”;

izslēgt pirmās daļas 4. un 7. punktu;

izteikt pirmās daļas 5. punktu šādā redakcijā:

“5) informē kompetences pārbaudes iestādes par iespējamajiem būvspeciālistu profesionālās darbības pārkāpumiem;”;

izteikt pirmās daļas 6. punktu šādā redakcijā:

“6) sniedz metodisko palīdzību pašvaldībām saistībā ar būvdarbu kontroli un būvju pieņemšanu ekspluatācijā;”;

Papildināt ar 1.1 daļu šādā redakcijā:

“(11) Birojs būvniecības un ekspluatācijas kontroli Latvijas Republikas iekšējās jūras ūdeņos, teritoriālajā jūrā un ekskluzīvajā ekonomiskajā zonā un būvvaldes funkcijas attiecībā uz tādu elektropārvades līniju būvniecības ieceri, kurai atbilstoši Teritorijas attīstības plānošanas likumā paredzētajam noteikts nacionālo interešu objekta statuss, veic par maksu.”;

izteikt otro daļu šādā redakcijā:

“(2) Attiecībā uz šā panta pirmās daļas 1. punktā minētajām būvēm birojs pilda šā likuma 12. panta 3.3 un 3.4 daļā noteiktās būvvaldes funkcijas, kā arī nodrošina šā likuma 18.pantā noteiktās darbības. Publisku ēku ekspluatācijas kontroli birojs veic šā likuma 21. pantā noteiktajā kārtībā.”;

izteikt trešo daļu šāda redakcijā:

“(3) Pildot šajā likumā noteiktās funkcijas, birojam ir tiesības pieprasīt un bez maksas saņemt informāciju un dokumentus.”.

5. Aizstāt 7. panta pirmās daļas 1. punktā vārdus “būvniecības procesa” ar vārdiem “ar būvniecības procesu saistītā administratīvā procesa (turpmāk – būvniecības administratīvais process)”.

6. 9.1 pantā:

izslēgt septītās daļas 4. punktu;

aizstāt devītajā daļā vārdus “lietošanas drošības” ar vārdiem “lietošanas drošības, vides pieejamības”.

7. Izteikt 11. pantu šādā redakcijā:

“11.pants. Būvju iedalījums un ārtelpas labiekārtojuma elements

(1) Būves iedala ēkās un inženierbūvēs. Būvju detalizētāku iedalījumu:

1) grupās nosaka vispārīgie būvnoteikumi;

2) pēc lietošanas veida nosaka normatīvie akti par būvju klasifikāciju.

(2) Ēka ir atsevišķi lietojama apjumta vai segta būve, kura atbilst šādām pazīmēm:

1) var ieiet cilvēks un tās iekštelpas lielākais augstums ir vismaz 1,6 metri;

2) piemērota cilvēku vai dzīvnieku patvērumam vai priekšmetu turēšanai;

3) nosakāms ēkas lietošanas veids atbilstoši normatīvajam aktam par būvju klasifikāciju;

(3) Inženierbūve ir būve, kura neatbilst kādai šā panta otrajā daļā noteiktajam ēkas pazīmēm un kurai ir nosakāms inženierbūves lietošanas veids atbilstoši normatīvajam aktam par būvju klasifikāciju.

(4) Ārtelpas labiekārtojuma elements ir ainavas un pilsētvides dizaina elements (tai skaitā mazā arhitektūras forma) un cita ar zemi vai gultni saistīta ķermeniska lieta, kas radusies būvdarbos un kam nav nosakāms būves lietošanas veids atbilstoši normatīvajam aktam par būvju klasifikāciju. Ārtelpas labiekārtojuma elementu būvniecībai piemēro citu, atsevišķi neklasificētu, inženierbūvju būvniecības procesu, izņemot būvnoteikumos noteiktajos gadījumos.”.

8. 12. pantā:

izteikt trešo daļu šādā redakcijā:

“(3) Būvvalde:

1) nodrošina būvniecības administratīvā procesa tiesiskumu, tai skaitā veic būvdarbu administratīvo prasību kontroli un pieņem būves ekspluatācijā;

2) sniedz konsultācijas par būvniecības administratīvā procesa kārtību un ziņas par teritorijas izmantošanas un apbūves nosacījumiem;

3) informē par būvniecības procesa tiesisko pamatojumu un sniedz ziņas par pašvaldības administratīvajā teritorijā esošajām vai paredzētajām būvēm.”;

papildināt ar 3.1 daļu šādā redakcijā:

“(31) Būvvaldes kompetencē ir šāda būvniecības principa un tehnisko prasību pārbaude un kontrole:

1) arhitektoniskās kvalitātes princips, ciktāl tas attiecas uz būves iekļaušanos ainavā un pilsētvidē;

2) pašvaldības teritorijas plānojumā, lokālplānojumā (ja tāds ir izstrādāts) un detālplānojumā (ja tas nepieciešams saskaņā ar normatīvajiem aktiem) noteiktās prasības;

3) normatīvajos aktos noteiktās būves novietojuma prasības.”;

papildināt ar 3.2 daļu šādā redakcijā:

“(32) Izskatot būvprojektēšanas dokumentāciju, būvvalde vērtē un pārbauda tajā ietverto risinājumu atbilstību normatīvo aktu prasībām, ievērojot šajā panta 3.1 daļā noteikto kompetenci būvniecības principu un tehnisko prasību jomā.”;

papildināt ar 3.3 daļu šādā redakcijā:

“(33) Būvdarbu laikā būvvalde pārbauda patvaļīgās būvniecības vai patvaļīgas ekspluatācijas esamību, speciālajos būvnoteikumos noteiktās būvdarbu veikšanas dokumentācijas esamību, kā arī veic šā likuma 18. panta ceturtajā daļā noteiktās darbības un pārbauda būvizstrādājumu atbilstību apliecinošo dokumentu esamību un to atbilstību normatīvo aktu prasībām, ciktāl tas aptver dokumenta formu un saturu, un vērtē konservācijas vai iepriekšējā stāvokļa atjaunošanas nepieciešamību.”;

papildināt ar 3.4 daļu šādā redakcijā:

“(34) Pieņemot būvi ekspluatācijā, būvvalde pārbauda atbilstību būvatļaujā ietvertajiem nosacījumiem (ciktāl tie jau nav pārbaudīti, izpildot projektēšanas un būvdarbu uzsākšanas nosacījumus), patvaļīgās būvniecības esamību, un speciālos būvnoteikumos noteikto dokumentu, tai skaitā pozitīvu atzinumu (ja tādi nepieciešami saskaņā ar normatīvajiem aktiem) esamību.”;

izslēgt ceturto un piekto daļu;

izteikt sesto daļu šādā redakcijā:

“(6) Šajā pantā noteiktās funkcijas būvvalde neveic attiecībā uz būvniecības procesiem vai to daļām, kas atbilstoši šajā likumā noteiktajam ir citas institūcijas, kura pilda būvvaldes funkcijas, kompetencē. Tiesības un kārtību, kādā būvvalde ir tiesīga iesaistīties būvniecības administratīvajā procesā, kurš ir citas institūcijas, kura pilda būvvaldes funkcijas, kompetencē, nosaka vispārīgie būvnoteikumi.”;

 aizstāt astotās daļas 3. punktā vārdus “ar būvniecības procesu saistīta administratīvā procesa (turpmāk — būvniecības administratīvais process)” ar vārdiem “būvniecības administratīvais procesa”;

papildināt ar devīto daļu šādā redakcijā:

“(9) Pildot šajā likumā noteiktās funkcijas, būvvaldei ir tiesības pieprasīt un bez maksas saņemt informāciju un dokumentus.”;

papildināt ar desmito daļu šādā redakcijā:

“(10) Būvvalde vai institūcija, kura pilda būvvaldes funkcijas, var pilnvarot tās būvinspektoru tās vārdā pieņemt šā likuma 18.panta piektajā, 6.1 un septītajā daļā, kā arī šā likuma 21. panta septītajā daļā noteiktos lēmumus.”.

9. 14. pantā:

papildināt ar 1.3 daļu šādā redakcijā:

„(13) Būvvalde un institūcija, kura pilda būvvaldes funkcijas, izskata būvprojektēšanas dokumentāciju un izdara atbilstošās atzīmes vispārīgos būvnoteikumos noteiktajos termiņos.”;

izslēgt no piektās daļas vārdus un pieturzīmi “Ja saskaņā ar teritorijas attīstības plānošanu regulējošiem normatīvajiem aktiem, konstatējot šajā daļā minēto specifisko ietekmi, var tikt pieņemts lēmums par detālplānojuma izstrādi, priekšroka dodama detālplānojuma izstrādei.”;

aizstāt 6.3 daļā vārdus “būvprojektā minimālajā sastāvā vai būvprojektā” ar vārdiem “būvprojektēšanas dokumentācijā”;

papildināt ar 10.1 un 10.2 daļu šādā redakcijā:

“(101) Apstrīdēšana vai pārsūdzēšana neaptur arī šādu lēmumu darbību:

1) paskaidrojuma raksta būves konservācijai akcepts;

2) lēmums par konservācijas darbu saskaņošanu būvdarbu laikā;

3) atzīme par būvdarbu uzsākšanas nosacījumu izpildi;

4) lēmums vai atzīme par būvniecības procesa dalībnieku vai būvspeciālistu maiņu.

(102) Ja šajā likumā nav noteikts citādi un ja iestāde ir noraidījusi vai atstājusi bez izskatīšanas būvniecības administratīvā procesā izdotā būvniecības ierosinātajam labvēlīga administratīvā akta apstrīdēšanas iesniegumu, iestādes lēmuma pārsūdzēšana neaptur tā darbību.”.

papildināt ar četrpadsmito daļu šādā redakcijā:

“(14) Būvvaldei (pamatojoties uz valsts vai pašvaldības institūcijas vai kompetences pārbaudes iestādes lēmumu, ar kuru konstatēta būvprojektēšanas dokumentācijas vai tajā ietverto risinājumu neatbilstība būvniecības principiem vai normatīvo aktu tehniskajām prasībām) ir tiesības atcelt būvniecības ieceres akceptu vai atzīmi būvatļaujā par tajā ietverto nosacījumu izpildi, vai uzdot būvniecības ierosinātajam novērst konstatētās neatbilstības.”;

10. Papildināt Būvniecības likumu ar 14.1 pantu šādā redakcijā:

“**14.1 pants. Klusēšana – piekrišana**

Būvnoteikumos noteiktajos gadījumos, ja

1) būvvalde vai institūciju, kura pilda būvvaldes funkcijas, nav normatīvajos aktos noteiktajos termiņos pieņēmusi lēmumu vai veikusi atzīmi, tad uzskatāms, ka būvvalde ir pieņēmusi labvēlīgu lēmumu vai atzīme ir veikta saskaņā ar būvniecības ierosinātāja sniegto informāciju;

2) citas valsts vai pašvaldību institūcijas nav normatīvajos aktos noteiktajos termiņos pieņēmušas lēmumu par būvprojektēšanas dokumentācijas saskaņošanu vai izdevušas normatīvajos aktos noteiktās atļaujas būvprojektēšanas dokumentācijas realizācijai, tad uzskatāms, ka šīs institūcijas ir saskaņojušas būvprojektēšanas dokumentāciju un nepieciešamās atļaujas ir izdotas saskaņā ar būvniecības ierosinātāja sniegto informāciju;

3) inženiertīklu vai autoceļu īpašnieks ir saņēmis, bet vispārīgos būvnoteikumos noteiktajā termiņā nav atteicis būvprojektēšanas dokumentācijas saskaņošanu par viņa inženiertīkla vai autoceļa šķērsošanu vai būvdarbu veikšanu viņa inženierbūves vai autoceļa aizsargjoslā (izņemot pieslēgšanās vai atslēgšanās gadījumā no viņa inženiertīkla vai autoceļa), tad uzskatāms, ka inženiertīkla vai autoceļa īpašnieks ir saskaņojis būvprojektēšanas dokumentāciju.

11. 15. pantā:

izteikt pirmās daļas 3. punktu šādā redakcijā:

“3) atbilstoši būvniecību regulējošu normatīvo aktu prasībām ir izstrādāta būvprojektēšanas dokumentācija, izņemot gadījumus, kad tā nav nepieciešama.”;

aizstāt trešās daļas 1.punktā vārdus “citām normatīvo aktu prasībām” ar vārdiem “citām normatīvo aktu prasībām, ievērojot šā likuma 12. panta 3.1 daļā noteikto kompetenci būvniecības principa un tehnisko prasību jomā”;

aizstāt piektās daļā vārdu “būvprojekta” ar vārdiem “būvprojektēšanas dokumentācijas”.

12. 16. pantā:

izteikt otro daļu sekojošā redakcijā:

“(2) Būvprojektēšanas veicējs izstrādā būvprojektēšanas dokumentāciju, ja viņa rīcībā ir pietiekoša informācija un ir veikti visi normatīvajos aktos paredzēti izpētes darbi. Būvprojektēšanas dokumentācijas izstrādā tādā apjomā, kāds noteikts speciālajos būvnoteikumus un ir nepieciešams būvniecības ieceres īstenošanai.”;

aizstāt 2.2 daļā vārdus “būvprojektā minimālajā sastāvā vai būvprojektā” ar vārdiem “būvprojektēšanas dokumentācijā”;

aizstāt trešajā daļā vārdus “Būvprojekta izstrādātājam” ar vārdiem “Būvprojektēšanas veicējam”.

13. Aizstāt 17. panta otrā daļā vārdu “būvprojektam” ar vārdu “būvprojektēšanas dokumentācijai”.

14. 18. pantā:

aizstāt otrajā daļā vārdu “būvprojektam” ar vārdu “būvprojektēšanas dokumentācijai”;

aizstāt ceturtās daļas 2. punktā vārdu “būvprojektam” ar vārdu “būvprojektēšanas dokumentācijai”;

aizstāt sestajā daļā vārdu “būvprojekta” ar vārdu “būvprojektēšanas dokumentācijas”.

15. Izteikt 19. pantu šādā redakcijā:

“**19. pants. Atbildība būvniecībā**

(1) Būvniecības procesa dalībnieki un būvspeciālisti paļaujas, ka citi būvniecības procesa dalībnieki un būvspeciālisti pilda viņiem noteiktos pienākumus, un rīkojas tādējādi, lai netiktu nodarīts kaitējums personu dzīvībai, veselībai, īpašumam vai videi. Ja būvniecības jomas normatīvajos aktos vai līgumā ir noteikts, ka būvniecības procesa dalībniekam vai būvspeciālistam ir pienākums uzraudzīt vai pārbaudīt cita būvniecības procesa dalībnieka vai būvspeciālista veikto darbu vai tā rezultātu, tad, ciktāl tas ir noteikts būvniecības jomas normatīvajos aktos vai līgumā, viņš nav tiesīgs paļauties, ka citi būvniecības procesa dalībnieki un būvspeciālisti pilda viņiem noteiktos pienākumus.

(2) Būvniecības procesa dalībnieku būvniecības procesa ietvaros sniegtie saskaņojumi neatbrīvo citus būvniecības procesa dalībniekus no tiem normatīvajos aktos noteiktās atbildības.

(3) Būvniecības procesa dalībniekus var mainīt saskaņā ar būvnoteikumiem.

(4) Par patvaļīgas būvniecības seku novēršanu atbild zemes gabala īpašnieks vai, ja tāda nav, – tiesiskais valdītājs, ja šādi būvdarbi veikti būvē, tad – būves īpašnieks vai, ja tāda nav, – tiesiskais valdītājs. Apbūves tiesības gadījumā par patvaļīgas būvniecības radīto seko novēršanu atbild apbūves tiesīgais. Ja būvdarbi veikti neatbilstoši būvprojektēšanas dokumentācijai, kuras realizācijai būvvalde vai institūciju, kura pilda būvvaldes funkcijas, ir izdevusi būvatļauju vai akceptējusi būvniecības ieceri, tad par patvaļīgas būvniecības seku novēršanu atbild būvniecības ierosinātājs vai tā tiesību pārņēmējs.”.

16. Papildināt likumu ar 19.1, 19.2 un 19.3 pantu šādā redakcijā:

**“19.1 pants. Būvniecības ierosinātāja pienākumi un atbildība**

(1) Būvniecības ierosinātājs piesaista būvprojektēšanas dokumentācijas izstrādei un īstenošanai normatīvajiem aktiem atbilstošus būvspeciālistu vai būvkomersantu (izņemot speciālajos būvnoteikumos noteiktajos gadījumos), kā arī sniedz viņiem informāciju par paredzētās būves lietotāja prasībām.

(2) Būvniecības ierosinātājam ir pienākums sniegt būvprojektēšanas veicējam visu tā rīcībā esošu informāciju par objektu, kā arī pēc būvprojektēšanas veicēja pieprasījuma nodrošināt tādas informācijas iegūšanu, kuru saskaņā ar normatīvajiem aktiem ir tiesības iegūt tikai būvniecības ierosinātājam.

(3) Speciālajos būvnoteikumos noteiktajos gadījumos būvniecības ierosinātājs var būt būvētājs, uzņemoties būvdarbu veicēja pienākumus un atbildību. Ja būvniecības ierosinātājs ir būvētājs, būvuzraudzība nav nepieciešama.

**19.2 pants. Citu būvniecības procesa dalībnieku pienākumi un atbildība**

(1) Būvprojektēšanas veicējs nodrošina būvprojektēšanas dokumentācijas un tajā ietverto risinājumu atbilstību būvniecības ierosinātāja un normatīvo aktu prasībām, kā arī būvprojektēšanas dokumentācijas un tajā ietverto risinājumu atbilstību piemērojamajos standartos noteiktajām prasībām un tajā ietvertās informācijas savstarpējo atbilstību. Būvprojektēšanas veicējs ir atbildīgs par to, ka viņa rīcībā ir pietiekoša informācija, lai veiktu projektēšanu, kā arī ir atbildīgs par apakšuzņēmēja veiktajiem darbiem un to kvalitātes kontroli.

(2) Ja būvniecības ierosinātājs nepilda šā likuma 19.1 panta otrajā daļā noteiktos pienākumus, būvprojektēšanas veicējs ir tiesīgs vienpusējā kārtā izbeigt līgumu ar būvniecības ierosinātāju par būvprojektēšanas dokumentācijas izstrādāšanu.

(3) Autoruzraudzības veicējs atbild par citiem būvniecības procesa dalībniekiem doto norādījumu saturu un saskaņoto būvniecības dokumentu atbilstību būvprojektēšanas dokumentācijai un tajā ietvertajiem risinājumiem.

(4) Būvdarbu veicējs nodrošina būvdarbu rezultātā tapušās būves vai tās daļas atbilstību būvprojektēšanas dokumentācijai un tajā ietvertajiem risinājumiem, kā arī atbild par būvdarbu kvalitāti un atbilstošu būvizstrādājumu un to iestrādes tehnoloģiju izmantošanu (ciktāl būvprojektēšanas dokumentācijā nav tieši norādīts noteikts būvizstrādājums vai tā iestrādes tehnoloģija). Būvdarbu kvalitāte nedrīkst būt zemāka par būvnormatīvos un citos normatīvajos aktos, piemērojamajos standartos un būvdarbu līgumā noteiktajiem būvdarbu kvalitātes rādītājiem. Būvdarbu veicējs ir atbildīgs par apakšuzņēmēja veiktajiem būvdarbiem un to kvalitātes kontroli. Būvdarbu veicējs nav tiesīgs veikt būvdarbus, ja viņš un būvuzraudzības veicējs ir uzskatāmi par saistītām personām likuma “Par nodokļiem un nodevām” izpratnē, izņemot gadījumu, ja būvniecības ierosinātājs ir vienlaikus arī būvdarbu veicējs vai būvuzraudzības veicējs.

(5) Ja pirms būvdarbu uzsākšanas būvdarbu veicējs nav pieprasījis papildu būvprojekta dokumentācijas detalizācijas izstrādi, viņš ir atbildīgs par iespējamām sekām, kā arī ir atbildīgs par attiecīgās detalizācijas pasūtīšanu. Ja būvprojekta dokumentācijas detalizācijas izstrādi ir pasūtījis būvdarbu veicējs, tad tā ir saskaņojuma ar būvprojektēšanas veicēju.

(6) Būvuzraudzības veicējs nodrošina būvniecības ierosinātāja likumīgo interešu pārstāvību būvdarbu procesā, tai skaitā visa būvdarbu procesa uzraudzību kopumā un ikviena būvuzraudzības plānā noteiktā posma kontroli, saskaņā ar vispārīgajiem būvnoteikumiem un noslēgto līgumu. Būvuzraudzības veicējs ir atbildīgs par apakšuzņēmēja veikto būvdarbu procesa uzraudzību un būvdarbu kontroli. Būvuzraudzības veicējs nav tiesīgs veikt būvuzraudzību, ja viņš un būvdarbu veicējs ir uzskatāmi par saistītām personām likuma “Par nodokļiem un nodevām” izpratnē, izņemot gadījumu, ja būvniecības ierosinātājs ir vienlaikus arī būvdarbu veicējs vai būvuzraudzības veicējs.

(7) Būvekspertīzes veicējs atbild par būvekspertīzes atzinuma saturu un tajā ietverto secinājumu pamatotību būvekspertīzes uzdevuma ietvaros. Būvekspertīzes veicējs ir atbildīgs par apakšuzņēmēja veikto būvekspertīzi. Būvekspertīzes veicējs nav tiesīgs veikt būvprojektēšanas dokumentācijas būvekspertīzi, ja viņš un būvprojektēšanas veicējs ir uzskatāmi par saistītām personām likuma “Par nodokļiem un nodevām” izpratnē.

(8) Būvprojektēšanas veicējs, autoruzraudzības veicējs, būvdarbu veicējs, būvuzraudzības veicējs un būvekspertīzes veicējs atbild par katru savu neuzmanību (rupju un vieglu).

**19.3 pants. Būvspeciālista profesionālie pienākumi un atbildība**

Būvspeciālistu profesionālos pienākumus nosaka vispārīgie un speciālie būvnoteikumi, citi normatīvie akti un noslēgtie līgumi.”.

17. Papildināt pārejas noteikumus ar 7.1 punktu šādā redakcijā:

“7.1 Līdz grozījumu izdarīšanai normatīvajos aktos šajā likumā lietotais jēdziens:

7.11. “būvprojektēšanas veicējs” atbilst jēdzienam “būvprojekta izstrādātājs” un “būvniecības ieceres izstrādātājs”;

7.12. “būvprojektēšanas dokumentācija” atbilst jēdzienam “būvniecības ieceres dokumentācija” un jēdzienam “būvniecības ieceres dokumenti”;

7.13. “ārtelpas labiekārtojuma elements” atbilst jēdzienam “atsevišķs labiekārtojuma elements”.”.

18. Izslēgt pārejas noteikumu 17. punktu.

19. Papildināt pārejas noteikumus ar 18.1 punktu šādā redakcijā:

„18.1 Ja būvvalde ir izdevusi būvatļauju publikas ēkas atjaunošanai līdz dienai, kad stājušies spēkā grozījumi šā likuma 6.1 panta pirmās daļas 1. punkta „a” apakšpunktā un būvatļaujā izdarīta atzīme par būvdarbu uzsākšanas nosacījumu izpildi, šā objekta būvdarbu kontroli, tai skaitā pieņemšanu ekspluatācijā, veic būvvalde.”.

20. Aizstāt pārejas noteikumu 19. punktā vārdus un skaitļus “likuma 12. panta trešās daļas 1., 3., 4., 5., 5.1, 5.2, 6., 7., 9. un 10. punktā” ar vārdiem un skaitli “likuma 12. pantā”.

21. Papildināt pārejas noteikumus ar 25. punktu šādā redakcijā:

“25. Šā likuma grozījumi par šā likuma 12. panta ceturtās un piektās daļas izslēgšanu un 14. panta papildināšanu ar 1.3 daļu stājas spēkā 2021. gada 1. janvārī.”.

22. Papildināt pārejas noteikumus ar 26. punktu šādā redakcijā:

“26. Šā likuma 6.1 panta 1.1 daļa stājas spēkā 2021. gada 1. janvārī.”.

Ministru prezidents A.K.Kariņš

Ekonomikas ministrs R.Nemiro

Iesniedzējs:

Ekonomikas ministrs R.Nemiro

Vīza:

Valsts sekretārs Ē.Eglītis

09.12.2019 16:55

2644

Lazarevs, 67013035

Andris.Lazarevs@em.gov.lv